钦定古今图书集成/明伦汇编/官常典/第128卷 > 《主奉祀事颜希仁墓表》罗璟
## 钦定古今图书集成/明伦汇编/官常典/第128卷 > 《主奉祀事颜希仁墓表》罗璟

“兖国复圣公庙”在曲阜陋巷，颜氏子孙世居庙下，主
奉祀事。入皇明，每遇朝廷行大礼，念先贤之后，恩必
及焉。先生讳希仁，字士元，别号景哲叟。曾祖之美，元
东明县尹。祖池，元宣德府儒学教授、山阳县主簿；三
氏学教授。父拳，力田不仕。先生自幼聪颖秀异，嶷嶷
群儿中。稍长，游三氏学，读书习礼，日有进益。教授广
平张先生《敏学录》，里中王先生墉俱嘉奖之。壮益博
览经史，言论英发，雅好宾客，周穷恤匮。尤笃意祖庭
事，见义勇为。宣德癸丑至京，屡上言“祖庭颓圮，贫不
能修。”朝廷特诏有司发帑藏，一新庙宇，扩其规模，御
制碑文，光辉永远。正统中，以族方困于里役，具述恩
例，陈户部，移郡县悉与更定，除豁前元赐赡庙田三
十馀顷。兵燹后，为豪猾侵占，白之当道，转闻于朝，复
其旧，仍拨赐佃户十馀，纳租供祭。人皆谓先生有功
祖庭，不愧主祀者也。正统中，族人奏争主祀，先生具
述源委以闻。朝廷命各取其谱牒，大臣为之辨证，圣
断洪武、永乐以来世居陋巷者，俾为主祀，议遂定。天
顺壬午，英宗皇帝命主祀者一人，世袭“翰林院五经
博士”，异数也。时先生已卒，先生之子议遂蒙始封，寻
坐罢，孙公𬭎继袭焉。人又以为此天所以报先生也。
先生生洪武丙子正月十七日，卒景泰六年十二月
三日，享年六十有一。葬颜林先茔之次。配陈氏，有淑
行，生年与先生同。后先生十一年卒，得年七十有一，
附葬焉。子男三：长即议，始授翰林院五经博士；次赞；
次谕。女二，阙里孔公玉、公常，其婿也。孙男五：长即公
𬭎，袭翰林院五经博士；次公锺、公铜、公钺、公𬬩。曾孙
七人。先生之葬已久，议欲刻先生之遗行墓上，未有
书之者，砻石以俟。公𬭎承父命，属三氏学录孔君辅
文述行实，介其姻家南京大理寺丞魏君廷珮，求余
为表。余惟先圣设教杏坛，颜氏在弟子之列者凡八
人。迄今二千馀年，历战国逮汉、唐、宋，颜氏子孙之贤
者，文行忠义，载在史册，前后相望，固不可谓无人。然
颜庙主祀，非取之世居曲阜者，公论亦何所定哉？此
圣明之断，昭如日星，群议虽多，冰消雾散矣。亦先生
积诚祖庙，有以迓承之。欤惟后之子孙尚亦务学修
德，克己复礼，继前人统绪之传，答圣明崇重之典，则
宗祀之承，可永无斁矣。表之墓石，用劝后来。